Dasyuromorphia Id-Dasyuromorphia huwa ordni ta' mammiferi marsupjali, eżattament il-marsupjali karnivori tal-kontinent Awstraljan. Dan l-ordni qiegħed klassifikat fil-klassi Mammalia, fis-sottoklassi Theria, fl-infraklassi Metatheria (il-marsupjali) u fis-superordni Australidelphia (il-marsupjali Awstraljani kollha u l-kolokolo tal-kontinent ta' l-Amerika ta' isfel) ma' 4 ordnijiet oħra. Id-Dasyuromorphia jikkonsisti minn 3 familji u 2 minnhom, id-Dasyuridae u l-Myrmecobiidae għadhom rapreżentati bi speċi ħajjin, filwaqt it-Thylacinidae hija kkunsidrata estinta (għalkemm hemm possibilita li t-Tilaċin li huwa magħruf xjentifikament bħala "Thylacinus cynochephalus", għadu jgħix f' partijiet mhux esplorati fuq il-gżira tat-Tasmanja u hemm proġett ta' klonazzjoni għaddej ukoll). Dan l-ordni, jiġbor fiħ bosta ġeneri u numru konsiderevoli ta' speċi kemm estinti, kif ukoll estanti jew ħajjin u dawn ta' laħħar ilaħqu 'l fuq minn 70 speċi, li kważi kollha kemm huma jagħmlu parti mill-familja Dasyuridae ('l aktar familja ta' suċċess ta' dan l-ordni). Id-Dasyuromorphia, flimkien ma' 4 ordnijiet oħra, in-Notoryctemorphia, il-Peramelemorphia, id-Diprotodontia u l-Microbiotheria, jifforma s-superordni Australidelphia. "(għal aktar informazzjoni ara l-artikli Dasjuromorfji, Dasjuridi, Xitan tat-Tażmanja, Tilaċin, Numbat)" "Dasyuroidea", "Dasyuriformes" u "Creatophaga" huma kollha sinonimi jew l-istess bħal u jirreferu għall-ordni "Dasyuromorphia" ta' Gill, 1872.